Naminių gyvūnų lietuviškos veislės
Sąraše pateiktos išlikusios senosios, tradicinės ir naujos gyvūnų – gyvulių, naminių paukščių, naminių bičių veislės išvestos Lietuvoje. Į sąrašą neįtraukta škudžių arba skudžių – naminių avių veislė. Jų kilmė yra diskutuotina ir reikalingi papildomi tyrinėjimai. Iki Antrojo pasaulinio karo šių avių buvo randama Vokietijoje, ypač Rytprūsiuose, Lietuvoje, šiaurės rytų Lenkijos Nizina Podlaska regione. Dalies tyrinėtojų manoma, kad tai labai sena baltiška naminių avių veislė, nuo seno auginta Rytprūsiuose ir Lietuvoje. Danijoje škudžių veislės avys yra pristatomos kaip senosios vikingų avys, tačiau jos nėra pripažįstamos Danijos vietinėmis avimis. Vokietijoje škudės pripažintos vietine veisle.